ΓΡΑΠΤΗ ΕΡΩΤΗΣΗ E-1045/96 υποβολή: Iρigo Mιndez de Vigo (PPE) προς την Επιτροπή (3 Μαΐου 1996)

Θέμα: Κοινοτικές πρωτοβουλίες Interreg II.C και Regis II

Στις 4 Οκτωβρίου 1995, η Επιτροπή αποφάσισε την κατανομή του δημοσιονομικού αποθεματικού των κοινοτικών πρωτοβουλιών, το οποίο υπολογίστηκε σε 1665 εκατομμύρια Ecu.

Η πρωτοβουλία Interreg II συμπληρώθηκε με ένα τρίτο μέρος (Interreg II.C), στο οποίο χορηγήθηκαν 415 εκατομμύρια Ecu και έχει ως στόχους τη βελτίωση της διεθνούς συνεργασίας για τη διαχείριση των υδάτων και τη συμβολή στη δημιουργία ενός περισσότερο ισορροπημένου ευρωπαϊκού χώρου, από χωροταξική άποψη.

Η λειψυδρία, η έλλειψη βροχοπτώσεων, η υπερεκμετάλλευση των υδάτινων πόρων κ.τ.λ. αποτελούν μερικά από τα σοβαρότερα προβλήματα που απασχολούν τα Κανάρια νησιά και είναι αναγκαίο η Επιτροπή να συνειδητοποιήσει την κατάσταση αυτή.

1. Ποιές πιθανότητες υπάρχουν να καθιερώσει η Επιτροπή ένα πρόγραμμα ανάλογο του Interreg II.C, για μη διασυνοριακές περιοχές, με στόχο τον αγώνα κατά της ξηρασίας;

2. Με βάση ποιά κριτήρια προχώρησε η Επιτροπή στην κατανομή του δημοσιονομικού αποθεματικού των κοινοτικών πρωτοβουλιών;

3. Γιατί δεν διευρύνθηκε η πρωτοβουλία Regis II για τις εξαιρετικά απομακρυσμένες περιφέρειες;

Απάντηση της κ. Wulf-Mathies εξ ονόματος της Επιτροπής (5 Ιουνίου 1996)

1. Η κοινοτική πρωτοβουλία Interreg II C δεν προορίζεται αποκλειστικά για διασυνοριακές ζώνες, κάτι που ίσχυε για το μέρος Interreg. II A. Πράγματι, αναφορικά με αυτή την πρωτοβουλία, επιλέξιμες είναι, καταρχήν, όλες οι κοινοτικές περιοχές. Εντούτοις, οι χρηματοδοτήσεις των μη επιλέξιμων περιοχών, στα πλαίσια των διαρθρωτικών ταμείων και όσον αφορά τους στόχους 1, 2, 5β και 6, θα πρέπει να αποτελούν μειοψηφία.

Επομένως, όλες οι ισπανικές περιοχές είναι καταρχήν επιλέξιμες αναφορικά με την Interreg II C. Σε ό,τι αφορά συγκεκριμένα το μέρος «καταπολέμηση της ξηρασίας», αποτελεί αρμοδιότητα των ισπανικών αρχών να υποβάλουν στην Επιτροπή προτάσεις επιλέξιμων ζωνών.

2. Το αποθεματικό των κοινοτικών πρωτοβουλιών κατανεμήθηκε, καταρχάς, ανάλογα με το θέμα της πρωτοβουλίας, γεγονός που ανταποκρίνεται στη βούληση του Κοινοβουλίου. Οι τρεις άξονες προσανατολισμού που κατεύθυναν την πρόταση της Επιτροπής είναι οι βιομηχανικές αναδιαρθρώσεις, το ανθρώπινο δυναμικό, η αστική και η αγροτική ανάπτυξη και η χωροταξία.

Επίσης, λήφθηκαν υπόψη οι προσανατολισμοί που καθόρισε το Ευρωπαϊκό Συμβούλιο του Εδιμβούργου και η τήρηση του ποσού του στόχου 1. Σε αυτό το πλαίσιο, προτάθηκαν:

- η ενίσχυση των τεσσάρων «βιομηχανικών» πρωτοβουλιών (Retex, Rechar, Resider και Konver) και η παράτασή τους μέχρι το 1999.

- η ενίσχυση των πρωτοβουλιών Απασχόληση και Adapt και η προσάρτηση σε αυτές δύο συμπληρωματικών μερών, των Απασχόληση «Integra» και Adapt «Bis» αντίστοιχα.

- η τροποποίηση των προσανατολισμών της πρωτοβουλίας Urban και η έγκριση της νέας πρωτοβουλίας Interreg II C.

3. Το γεγονός ότι λαμβάνονται υπόψη οι προτεραιότητες που αναφέρονται στο σημείο 2 για την κατανομή του αποθεματικού δεν επέτρεψε την πρόταση συμπληρωματικών πιστώσεων για την πρωτοβουλία Regis. Ωστόσο, πρέπει να τονιστεί ότι οι πόροι που διατέθηκαν στις πολύ απομακρυσμένες περιοχές, αναφορικά με το στόχο 1 και την πρωτοβουλία Regis ΙΙ για την περίοδο 1994-1999, επέτρεψαν ουσιαστικά το διπλασιασμό των ποσών που χορηγούνται σε αυτές τις περιφέρειες συγκριτικά με την περίοδο 1989-1993. Εξάλλου, οι πολύ απομακρυσμένες περιοχές μπορούν δικαιωματικά να έχουν πρόσβαση στα ποσά των κοινοτικών πρωτοβουλιών που διατίθενται στα αντίστοιχα κράτη μέλη, διατηρώντας παράλληλα το αρχικό ποσό που χορηγείται σε καθεμιά από αυτές.